Her redder Obama gravide Karmel
- Det er det som skjer når jeg snakker for lenge, uttalte Obama etter at han hadde tatt tak i gravide Karmel Allison. Den spesielle episoden skjedde omtrent 25 minutter ut i presidentens tale mandag, skriver britiske Daily Mail. Obama skulle forklare de siste problemene med helsereformen. Karmel Allison var invitert til Det hvite hus som representant for amerikanerne som har fått det bedre med den omstridte reformen. Like før Obama var ferdig med talen, ble Allison hvit i ansiktet og opptak fra talen viser at hun stirrer rett frem i luften. Presidenten avbryter talen for å ta hånd om kvinnen. Allison ble så tatt hånd om av medisinsk personale. I etterkant har kvinnen takket Obama på Twitter, og forklarte at hun har det bra. Ifølge den britiske avisen har Allison vært rammet av diabetes siden hun var ni år gammel. I likhet med mange andre amerikanere har hun slitt med høye kostnader på private helseforsikringer.Obama forsøkte mandag å forsvare de tekniske problemene med den nye helsereformen. Flere amerikanere har hatt problemer med å registrere seg på myndighetens nettsider. De tekniske problemene har gjort at flere ikke har fått søkt om offentlig helseforsikring. Under talen forsøkte ikke Obama å legge skjul på problemene, skriver Washington Post. - Nettsiden er for treg, og søknadsprosessen har stanset for mange. Jeg tror ikke noen er mer frustrert over dette enn jeg er, sa Obama. Presidenten hevdet i talen at noen av de største IT-talentene i USA nå jobber døgnet rundt med å få fikset nettsiden.Problemene har vært som vann på mølla for de mange republikanerne som hele veien har vært meget kritisk til den store omleggingen av den amerikanske helselovgivningen. En meningsmåling Washington Post og nyhetskanalen ABC har fått gjennomført, viser imidlertid at amerikanere flest blir mer positive til omleggingen. 46 prosent av de spurte amerikanerne sier de støtter reformen som har fått kallenavnet «Obamacare». Finansieringen av reformen var et av de store stridsspørsmålene som førte til budsjettkrisen i USA tidligere denne måneden. - Jeg innser at republikanerne har gjort det til deres viktigste prioritering å stoppe denne reformen. Med problemene med nettsiden, så tror jeg at de bare vil jobbe enda hardere for det, sa Obama.
President Barack Obama skulle forklare hvorfor det nye forsikringssystemet ikke fungerer. I stedet ble han avbrutt av en besvimende kvinne.